BRAT ODBJEGLOG DINAMOVA GAZDE Zoran Mamić vratio se na funkciju sportskog direktora zagrebačkog kluba dijelom i zbog transfera Danija Olma koji bi mogao iznositi oko 40 mil. eura, a trebao je poslužiti kao lukrativna ‘samoposluga’ za Mamićev klan

Transfer Dinamovog igrača Danija Olma, jednog od perspektivnijih europskih veznjaka za kojim interes navodno pokazuju najveći klubovi s kontinenta, glavni je razlog zašto se na funkciju sportskog direktora zagrebačkog kluba vratio Zoran Mamić, brat odbjeglog gazde Zorana Mamića, i sam nepravomoćno osuđen u prvom i pravomoćno optužen u drugom postupku protiv kriminalne organizacije u hrvatskom nogometu. Zoran Mamić s te pozicije nastoji iskontrolirati unosnu prodaju, za koju se pretpostavlja da će postići najviši iznos u povijesti hrvatskog nogometa, no transfer u isto vrijeme nadgledaju i istražitelji DORH-a i Uskoka. Upravo Olmovo ime, naime, već se spominje u drugoj optužnici protiv Mamića i ostalih, i to kao primjer pokušaja neosnovanog izvlačenja novca iz Dinama – što je spriječeno lako moguće upravo zahvaljujući otvaranju istrage. Stoga istražitelji pomno prate razvoj događaja i nije isključeno da će, ako se transfer doista realizira, promptno zatražiti uvid u kompletnu dokumentaciju oko njega.

U OPTUŽNICI PROTIV ZDRAVKA, ZORANA I MARIJA Mamića, bivšeg Dinamova direktor Damira Vrbanovića, poduzetnika Sandra Stipančića i Igora Krote te menadžera Nikkyja Artura Vuksana – čije je detalje Nacional ekskluzivno otkrio sredinom lipnja ove godine – vidljivo je da je upravo akcija istražitelja potaknutih izvješćem danas ugašenog “poreznog Uskoka” spriječila kriminal oko Danija Olma, jednak onome zabilježenom oko nekoliko desetaka drugih nogometaša, na kojemu je zagrebački klub navodno oštećen za najmanje 200 milijuna kuna. Model djelovanja optužene zločinačke organizacije bio je vrlo uhodan: igračima koje bi se procijenilo kao talente Dinamo je prepuštao oko 50 posto prava na budući transfer, a oni bi istovremeno potpisivali ugovore kojima bi ista prava dalje prepuštali fiktivnim tvrtkama registriranim u različitim poreznim oazama, za

koje se pokazalo da su pod izravnom ili neizravnom kontrolom Zdravka Mamića i članova njegovog klana.

“KOD OKRIVLJENOG SANDRA Stipančića, između ostalog, pronađen je i ugovor sastavljen na engleskom jeziku naslova Agreement, datiran 23. srpnja 2014., koji je trebao biti sklopljen između GNK Dinamo i društva DigiSport Limited, a kojim ugovorom bi GNK Dinamo i društvo DigiSport Limited konstatirali kako su suvlasnici ekonomskih prava Daniela Olma Carvajala, sadašnjeg igrača GNK Dinamo, u omjeru 50:50 posto. Navedeni ugovor je potpisan i parafiran od strane Sheetal Kirankumar Patel, formalne direktorice društva DigiSport Limited, dok se u tom ugovoru kao predstavnici GNK Dinamo navode Tomislav Svetina, sadašnji direktor kluba te Matej Škegro, sadašnji financijski direktor kluba”, stoji između ostalog u optužnici protiv Mamića i ostalih. Kao poseban kuriozitet ističe se podatak da je spomenuta “formalna direktorica” tvrtke koja je trebala imati pravo na 50 posto transfera Danija Olma po svemu sudeći bila nepismena, laičkim rječnikom “skupljena s ceste”.

U DRUGOJ OPTUŽNICI protiv trojice Mamića i suradnika vidljivo je da je akcija istražitelja potaknutih izvješćem danas ugašenog “poreznog Uskoka” spriječila kriminal oko Danija Olma Carvajala

“O ozbiljnosti formalne direktorice društva DigiSport Limited Sheetal Kirankumar Patel dovoljno govori činjenica što se na tom ugovoru, pokraj mjesta gdje ona treba staviti svoj potpis, nalazi nacrtana ruka koja drži olovku i nešto piše, odnosno da je i na taj način Sheetal Kirankumar Patel bilo potrebno pokazati gdje da stavi svoj potpis”, stoji u optužnici Uskoka. Ista osoba spominje se kao sudionica i u prijenosu prava na transfere drugih Dinamovih igrača poput Ante Ćorića i Nikole Mora, no upravo slučaj Danija Olma za Uskok je simptomatičan iz više razloga – osim što je njihovom akcijom po svemu sudeći spriječen kriminal milijunskih razmjera, on dokazuje kako je obitelj Mamić zapravo okupirala Dinamo i od kluba, kako se doslovce navodi u optužnici, napravila vlastitu “samoposlugu”. Naime, u sklopu istrage ispitani su tadašnji vodeći ljudi GNK Dinamo Tomislav Svetina i Matej Škegro. “Oni nisu imali nikakvih saznanja o sačinjavanju takvog ugovora, odnosno njih dvojica su kategorički naveli kako se u klubu nikada nije razmatrala bilo kakva mogućnost da društvo Digisport Limited bude suvlasnik bilo kakvih ekonomskih prava igraĉa Daniela Olma Carvajala s GNK Dinamo. Usprkos tomu, kod Sandra Stipančića je takav ugovor pronađen, što također ukazuje na činjenicu kako se u GNK Dinamo nikada u biti nije niti odlučivalo o stvarnoj poslovnoj suradnji između GNK Dinamo i društava u vlasništvu i pod stvarnom kontrolom Marija Mamića, već je GNK Dinamo za Zdravka Mamića, Maria Mamića i Zorana Mamića bio ‘samoposluga’ – u kojoj su oni bez ikakve stvarne potrebe za GNK Dinamo i bez ikakve, barem formalne konzultacije s drugim članovima uprave tog kluba, preko navodnih posredovanja u transferima pojedinih igrača, ili pak preko dodjeljivanja prava na podjelu transfernih obeštećenja pojedinim igračima, za sebe odnosno ‘obitelj Mamić’ iz GNK Dinamo izvlačili milijunske novčane iznose”, navodi se dalje u optužnici Uskoka. Sugovornici Nacionala bliski spomenutim Svetini i Škegri potvrdili su da njih dvojica doista nisu potpisali sporni ugovor o podjeli prava na budući Olmov transfer između Dinama i fiktivne tvrtke povezane s Mamićima.

UZEVŠI TO U OBZIR, NESLUŽBENE NAJAVE da DORH i Uskok ponovno namjeravaju nadgledati potencijalni Olmov transfer, najvjerojatnije već ove zime, nameću se kao logičan razvoj događaja: o prihodu koji će po optimističnim najavama iznositi i do 40 milijuna eura, kao i raspodjeli tog novca, mogućnost izravnog odlučivanja imat će Zoran Mamić, brat odbjeglog Zdravka koji je i sam nepravomoćno osuđen za utaju poreza i isisavanje novca iz Dinama u jednom slučaju u kojemu čeka pravomoćnu odluku Vrhovnog suda, dok je u drugome pravomoćno optužen – između ostalog upravo za, pravno gledajući, postupanja u pokušaju oko mogućeg transfera Danija Olma. To je trebao biti posao gotovo potpuno identičan prethodnima: Dinamo se najprije pod utjecajem Mamića odricao polovice idućih transfera u korist igrača, oni su ta prava istovremeno prenosili na navodne posrednike – u stvarnosti često fiktivne tvrtke registrirane u poreznim oazama ili na egzotičnim lokacijama – da bi se na taj način novac potom vraćao Mamićima u ruke. Po drugoj metodi, novac se Dinamu otimao i uvođenjem lažnih posrednika u ulazne transfere raznih igrača, a sveukupno je samo po ovoj optužnici klub oštećen za oko 200 milijuna kuna. Dokument o kojemu je Nacional ekstenzivno pisao u lipnju ove godine sastavljen je na čak 690 stranica i u njemu je pobrojano preko pet tisuća dokaza i dvjestotinjak predloženih svjedoka – no pored tog dijela značajan je i njen razoran učinak u otkrivanju načina na koji je Zdravko Mamić privatizirao Dinamo, hrvatsku reprezentaciju, Hrvatski nogometni savez i kompletan hrvatski nogomet. Jedan od brojnih razotkrivajućih detalja jest i svjedočenje nogometaša Dina Drpića koji je kazao kako je Zdravko Mamić s većinom igrača njegove generacije imao zaključene građanske ugovore o ulaganju. Sjeća se da je još 2000. godine tadašnji trener u Dinamovu omladinskom pogonu Džemal Mustedanagić pozvao igrače koji su bili u mladoj reprezentaciji Hrvatske te im rekao kako postoji jedna osoba koja je spremna brinuti se o njima, odnosno koja bi ih zastupala. Ta je osoba, naravno, bio Zdravko Mamić. Svi mladi reprezentativci te još neki igrači, tvrdi Drpić, tada su s Mamićem potpisali ugovor o zastupanju, a kasnije je ta praksa postala ustaljena. Slučaj Danija Olma ponešto je drugačiji jer se radi o perspektivnom mladiću koji je kao maloljetnik doveden iz omladinskog pogona španjolske Barcelone u Dinamo, gdje se razvio u ključnog igrača. Proteklog ljeta do posljednjeg dana prijelaznog roka bio je aktualan njegov mogući transfer u neki od najvećih europskih klubova – u tom kontekstu spominjale su se navodne ponude Milana, Barcelone, Reala, Ajaxa, Borussije Dortmund – no na koncu je kao jedina konkretna ponuda pristigla ona Borussije Mönchengladbach. Ona se po neslužbenim informacijama kretala oko 15 milijuna eura, znatno ispod Dinamove neslužbene cijene od 40 milijuna eura, što je izazvalo nezadovoljstvo Olmove obitelji i njegovog zastupnika Andyja Bare. U hrvatskim i španjolskim medijima oni su izražavali otvoreno nezadovoljstvo previsoko postavljenim traženim iznosom, igrač je u jednom trenutku čak proglašen “zatočenikom Dinama”, no dobrim igrama u Ligi prvaka i prvim nastupom za španjolsku nogometnu reprezentaciju cijena mu je porasla na 30 milijuna eura, koliko stoji na relativno pouzdanom servisu Transfermarkt. Kako njegov ugovor sa zagrebačkim klubom istječe u lipnju 2021. godine, a cijene igrača u praksi dramatično padaju nakon što oni uđu u posljednju godinu svog ugovornog odnosa, izvjesno je da će Olmo biti prodan već u ovom zimskom prijelaznom roku.

GNK DINAMO JE ZA Zdravka Mamića, Marija Mamića i Zorana Mamića bio ‘samoposluga’ u kojoj su oni bez ikakve konzultacije s drugim članovima uprave za sebe iz Dinama izvlačili milijunske novčane iznose

“DANI OLMO NEMA CIJENE, ali ako stigne adekvatna ponuda, ako se dogovorimo sa zainteresiranim klubovima, normalno jest da Dani Olmo ode ovog zimskog prijelaznog roka”, objavio je prošlog tjedna, preko bliskih novinara i medija, zamjenik sportskog direktora Dinama Mario Vukelić. Simptomatično je da na ovu temu ne istupa njegov izravno nadređeni Zoran Mamić koji od formalnog povratka u klub upadljivo izbjegava medijsku pozornost, no vrlo vjerojatno u dogovoru s odbjeglim bratom Zdravkom i dalje povlači sve ključne poteze. Pitanje koje će zanimati istražitelje jest hoće li se usuditi upravo na Olmu nastaviti praksu sklapanja neobičnih ugovora o posredovanju, postoje li eventualno neki ugovori koji javnosti dosad nisu poznati te koliko će novca od ovog transfera zbilja završiti na računu zagrebačkog kluba.

Komentiraj